CELEX: 62019TN0635
Language: mt
Date: 2019-09-25 00:00:00
Title: Kawża T-635/19: Rikors ippreżentat fil-25 ta’ Settembru 2019 – Fondazione Cassa di Risparmio di Pesaro et vs Il-Kummissjoni Ewropea

11.11.2019   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 383/72
            
         
      Rikors ippreżentat fil-25 ta’ Settembru 2019 – Fondazione Cassa di Risparmio di Pesaro et vs Il-Kummissjoni Ewropea
      (Kawża T-635/19)
      (2019/C 383/80)
      Lingwa tal-kawża: it-Taljan
      
         Partijiet
      
      
         Rikorrenti: Fondazione Cassa di Risparmio di Pesaro (Pesaro, l-Italja), Montani Antaldi Srl (Pesaro), Fondazione Cassa di Risparmio di Fano (Fano, l-Italja), Fondazione Cassa di Risparmio di Jesi (Jesi, l-Italja), Fondazione Cassa di Risparmio della Provincia di Macerata (Macerata, l-Italja) (rappreżentanti: A. Sandulli u B. Cimino, avukati)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti jitolbu li l-Qorti Ġenerali jogħġobha:
      
                  —
               
               
                  tivverifika u tiddikjara r-responsabbiltà mhux kuntrattwali tal-Kummissjoni Ewropea peress li ostakolat, bl-istruzzjonijiet illeġittimi mogħtija lill-awtoritajiet nazzjonali Taljani, il-kapitalizzazzjoni mill-ġdid tal-Banca delle Marche permezz tal-Fondo Interbancario italiano per Tutela dei Depositi (il-Fond Interbankarju Taljan għall-Protezzjoni tad-Depożiti; iktar ’il quddiem il-“FITD”) tikkundanna lill-Kummissjoni Ewropea tħallas kumpens għad-danni kkawżati lir-rikorrenti, stmati skont il-kriterji indikati iktar ’il quddiem jew bl-ammont li jitqies ekwu mill-Qorti tal-Ġustizzja;
               
            
                  —
               
               
                  tikkundanna lill-Kummissjoni Ewropea għall-ispejjeż.
               
            
         Motivi u argumenti prinċipali
      
      Insostenn tar-rikors tagħhom, ir-rikorrenti jinvokaw erba’ motivi.
      
                  1.
               
               
                  L-ewwel motiv ibbażat fuq l-ammissibbiltà tat-talba għall-kumpens.
                  
                              —
                           
                           
                              F’dan ir-rigward ir-rikorrenti jsostnu li d-dannu allegat huwa attribwibbli lil istituzzjoni Ewropea, anki jekk il-miżuri ta’ riżoluzzjoni tal-Banca delle Marche ġew formalment adottati minn awtorità nazzjonali. Fil-fatt, il-Banca d’Italia ma eżerċitat l-ebda diskrezzjoni fil-mertu, iżda aġixxiet abbażi ta’ struzzjonijiet preċiżi maħruġa mill-Kummissjoni Ewropea. Barra minn hekk, minħabba l-mod li bih il-Kummissjoni eżerċitat il-poter tagħha, ir-rikorrenti ġew imċaħħda mill-possibbiltà li jippreżentaw rikors ordinarju għal annullament quddiem il-Qorti Ġenerali, peress li l-azzjoni għad-danni kienet tikkostitwixxi l-unika rotta proċedurali possibbli.
                           
                        
            
                  2.
               
               
                  It-tieni motiv ibbażat fuq l-eżistenza ta’ ksur serju jew manifest tad-dritt Ewropew.
                  
                              —
                           
                           
                              Ir-rikorrenti jsostnu f’dan ir-rigward li l-Kummissjoni Ewropea ostakolat il-kapitalizzazzjoni mill-ġdid tal-Banca delle Marche mill-FITD, peress li l-intervent kien jikkostitwixxi għajnuna mill-Istat. Madankollu, il-Fondo interbancario huwa persuna ġuridika ta’ dritt privat, li juża riżorsi privati u ma huwiex suġġett għall-kontroll ta’ ebda awtorità pubblika, kif barra minn hekk ġie reċentement stabbilit mill-Qorti Ġenerali fil-kawża Tercas vs Il-Kummissjoni (Kawżi magħquda T-98/16, T-196/16 u T-198/16). Dan kien, għaldaqstant, salvataġġ skont ir-regoli tas-suq li huwa perfettament leċitu. Il-ksur wkoll jidher li huwa serju u manifest, fid-dawl tal-kuntest ġuridiku ċar dwar dan is-suġġett, tal-ġurisprudenza stabbilita tal-qrati Ewropej u tal-assenza ta’ setgħa diskrezzjonali mill-Kummissjoni Ewropea.
                           
                        
            
                  3.
               
               
                  It-tielet motiv ibbażat fuq l-eżistenza tad-dannu.
                  
                              —
                           
                           
                              Ir-rikorrenti jsostnu f’dan ir-rigward li aġir ikkrritikat tal-Kummissjoni Ewropea kien il-kawża effiċjenti u esklużiva tad-dannu sostnut mir-rikorrenti. Fil-fatt, mid-dokumenti tal-proċeduri jirriżulta li: (i) l-awtoritajiet Taljani segwew kull soluzzjoni alternattiva possibbli għar-riżoluzzjoni tal-Banca delle Marche u li dan sar impossibbli minħabba l-oppożizzjoni tal-Kummissjoni Ewropea; (ii) dawn is-soluzzjonijiet alternattivi kienu jillimitaw ħafna l-effetti dannużi fuq l-azzjonisti u d-detenturi ta’ obbligazzjonijiet.
                           
                        
            
                  4.
               
               
                  Ir-raba’ motiv, dwar il-likwidazzjoni tad-dannu.
                  
                              —
                           
                           
                              Ir-rikorrenti jsostnu f’dan ir-rigward li d-dannu huwa stmat billi jittieħed inkunsiderazzjoni l-valur residwu li l-obbligazzjonijiet subordinati u l-azzjonijiet tal-Banca delle Marche miżmuma mir-rikorrenti kien għad għandhom kieku, minflok ir-riżoluzzjoni, il-FITD kien wettaq sal-aħħar il-kapitalizzazzjoni mill-ġdid tal-Banca.